የአልኮል መጠጥ ማስተዋወቅ የሚከለክለው ድንጋጌ ከዛሬ ጀምሮ ተግባራዊ ይሆናል
የአልኮል መጠጥን በብሮድካስት አማካኝነት ማስተዋወቅ የሚከለክለው ድንጋጌ ከዛሬ ጀምሮ ተፈጻሚ ይሆናል።የምግብ እና የመድኃኒት አስተዳደር አዋጅ ቁጥር 1112 በፌዴራል ነጋሪት ጋዜጣ የካቲት 21 ቀን 2011 ዓ.ም ታትሞ መውጣቱ ይታወሳል።የጤና ሚኒስትር ዶክተር አሚር አማን እንደገለጹት በአዋጁ አንቀጽ 74 (4) መሰረት የአልኮል መጠጥ በብሮድካስት (ቴሌቪዥን እና ሬድዮ) አማካኝነት ማስተዋወቅ የሚከለክለው ድንጋጌ ከዛሬ ግንቦት 21 ቀን 2011 ዓ.ም. ጀምሮ ተፈጻሚ ይሆናል፡፡በዚሁ መሰረት ከዛሬ ጀምሮ ማንኛውም የብሮድካስት ሚድያ የአልኮል መጠጥ ማስታወቂያ ማስተላለፍ እንደማይችል ሚኒስትሩ አስታውቀዋል። በተጨማሪም አልኮል መጠጦችን የሚያስተዋውቁ ቢልቦርዶች መነሳት እንዳለባቸውም ተናግረዋል።የምግብ እና የመድኃኒት አስተዳደር አዋጅ ቁጥር 1112 ባሳለፍነው ጥር 28 ቀን 2011 ዓ.ም በህዝብ ተወካዮች ምክር ቤት መፅደቁ ይታወሳል። 